Document ID: 32010R0037

KOMMISSIONENS FORORDNING (EU) Nr. 37/2010
af 22. december 2009
om farmakologisk virksomme stoffer og disses klassifikation med hensyn til maksimalgrænseværdier for restkoncentrationer i animalske fødevarer
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 470/2009 af 6. maj 2009 om fællesskabsprocedurer for fastsættelse af grænseværdier for restkoncentrationer af farmakologisk virksomme stoffer i animalske fødevarer og om ophævelse af Rådets forordning (EØF) nr. 2377/90 og om ændring af Europa-Parlamentets og Rådets direktiv 2001/82/EF og Europa-Parlamentets og Rådets forordning (EF) nr. 726/2004 (1), særlig artikel 27, stk. 1, og
ud fra følgende betragtninger:
(1)
Af hensyn til folkesundheden har man på grundlag af en videnskabelig sikkerhedsvurdering klassificeret farmakologisk virksomme stoffer i fire bilag til Rådets forordning (EØF) nr. 2377/90 af 26. juni 1990 om en fælles fremgangsmåde for fastsættelse af maksimalgrænseværdier for restkoncentrationer af veterinærlægemidler i animalske levnedsmidler (2). Bilag I indeholder stoffer, for hvilke der er fastsat maksimalgrænseværdier for restkoncentrationer, bilag II indeholder stoffer, for hvilke det ikke var nødvendigt at fastsætte maksimalgrænseværdier for restkoncentrationer, bilag III indeholder stoffer, for hvilke der er fastsat midlertidige maksimalgrænseværdier, og bilag IV indeholder stoffer, for hvilke man ikke har kunnet fastsætte maksimalgrænseværdier, fordi restkoncentrationer af disse stoffer, uanset mængde, udgør en sundhedsfare for mennesker.
(2)
Af forenklingshensyn er det nødvendigt at samle disse farmakologisk virksomme stoffer og deres klassifikation med hensyn til maksimalgrænseværdier for restkoncentrationer i en kommissionsforordning. Da denne klassifikation følger klassifikationen i forordning (EF) nr. 470/2009, bør der også tages højde for klassifikationen for så vidt angår muligheden for at indgive disse farmakologiske virksomme stoffer til dyr bestemt til fødevareproduktion.
(3)
De oplysninger om den terapeutiske klassifikation af farmakologisk virksomme stoffer, der findes i bilagene til forordning (EØF) nr. 2377/90, bør indarbejdes i en kolonne vedrørende stoffernes terapeutiske klassifikation.
(4)
Af hensyn til brugervenligheden bør alle farmakologisk virksomme stoffer opføres i et enkelt bilag i alfabetisk orden. Af klarhedshensyn bør der udarbejdes to forskellige tabeller: én til tilladte stoffer, opført i bilag I, II og III til forordning (EØF) nr. 2377/90, og én til forbudte stoffer, opført i bilag IV til samme forordning.
(5)
De midlertidige maksimalgrænseværdier for farmakologisk virksomme stoffer, der er fastsat i bilag III til forordning (EØF) nr. 2377/90, og for hvilke gyldighedsperioden er udløbet, bør ikke medtages i nærværende forordning.
(6)
Foranstaltningerne i denne forordning er i overensstemmelse med udtalelse fra Det Stående Udvalg for Veterinærlægemidler -
VEDTAGET DENNE FORORDNING:
Artikel 1
Bilaget til denne forordning indeholder farmakologisk virksomme stoffer og disses klassifikation med hensyn til maksimalgrænseværdier for restkoncentrationer.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 22. december 2009.

Labels: 0
3
17